张栻
和德美韩吏部笋诗
箨龙春雨后，得势类乘轩。
骤长宁嫌速，骈生讵厌烦。
错连非异族，苍老见玄孙。
色并蒲葵扇，香侵老瓦盆。
静依花影转，新带藓文昏。
外美看彪炳，中虚验晏温。
出栏俄竞秀，侵径恍孤骞。
颖脱锥囊见，森严武库存。
风回飘粉雾，龟拆露坤垠。
生理知无息，神功本不言。
牙筹谁数个，玉斧莫伤根。
错立环兵卫，周罗俨埋藩。
危岑遥寸露，睹浪忽惊奔。
劲节回青眼，齐观壮小园。
严凝难夺志，霡霂合知恩。
蛟鳄蟠深宅，牛羊隐半垣。
委蛇随户牖，撑拄动荃荪。
爱惜兹千亩，高低辨两番。
藐真应莫称，著谱欲重论。
岂止同苞茂，真成后嗣繁。
儿童防戏折，口腹谢空飧。
深夜共椽烛，清朝列戟门。
於菟真笔楗，季子屡髯掀。
北海虽频设，南山可尽髠。
深培资后赏，独倚莫消魂。
看取炎歊候，清阴荫午墩。